作者:王績
標題:贈李徵君大壽
內容:孔淳辭散騎，陸昶謝中郎。幅巾朝帝罷，杖策去官忙。附車還趙郡，乘船向武昌。九徵書未已，十闢譽彌彰。副君迎綺季，天子送嚴光。灞陵幽徑近，磻溪隱路長。編蓬還作室，績草更為裳。會稽置樵處，蘭陵賣藥行。看書惟道德，開教止農桑。別有幽懷侶，由來高讓王。前年辭厚幣，今歲返寒鄉。有書橫石架，無氈坐土床。蘭英猶足釀，竹實本無糧。澗松寒轉直，山菊秋自香。管甯存祭禮，王霸重朝章。去去相隨去，披裘驕盛唐。